b'\n_START_ARTICLE_\nKallikles\n_START_PARAGRAPH_\nKallikles (400-luku eaa.) oli antiikin kreikkalainen sofisti. H\xc3\xa4net tunnetaan ennen kaikkea Platonin dialogista Gorgias, jossa h\xc3\xa4n toimii Sokrateen vastav\xc3\xa4itt\xc3\xa4j\xc3\xa4n\xc3\xa4 oikeudenmukaisuutta koskien, samalla tavoin kuin Thrasymakhos Valtiossa._NEWLINE_P\xc3\xa4invastoin kuin Thrasymakhoksesta, Kallikleesta ei tiedet\xc3\xa4 mit\xc3\xa4\xc3\xa4n Platonin dialogien ulkopuolella. Periaatteessa on mahdollista, ett\xc3\xa4 h\xc3\xa4n olisi ollut vain Platonin keksint\xc3\xb6\xc3\xa4. Dialogin mukaan h\xc3\xa4n oli ateenalainen aristokraatti, jolla oli poliittisia pyrkimyksi\xc3\xa4 ja yhteyksi\xc3\xa4 Gorgiaaseen._NEWLINE_Gorgiaassa Kallikles puhuu "luonnollisesta oikeudenmukaisuudesta" ja esitt\xc3\xa4\xc3\xa4 n\xc3\xa4kemyksen, jonka mukaan vahvimmat ovat parhaita, samoin kuin luonnossa heikommat ovat huonompia. Vahvoille kuuluu siis my\xc3\xb6s enemm\xc3\xa4n kuin heikoille. H\xc3\xa4n esitt\xc3\xa4\xc3\xa4 useita esimerkkej\xc3\xa4 n\xc3\xa4kemyksens\xc3\xa4 tueksi. H\xc3\xa4n vastusti my\xc3\xb6s Sokrateen (Platonin) n\xc3\xa4kemyst\xc3\xa4 siit\xc3\xa4, ett\xc3\xa4 filosofinen el\xc3\xa4m\xc3\xa4ntapa on paras. H\xc3\xa4nest\xc3\xa4 filosofia pilaa ihmisen, jos ihminen altistuu sille nuoruudessaan liikaa. H\xc3\xa4nen mukaansa filosofit eiv\xc3\xa4t tunne todellista ihmisluontoa ja valtion lakeja k\xc3\xa4yt\xc3\xa4nn\xc3\xb6ss\xc3\xa4.'